Afg‘oniston sharqida yuz bergan portlashda 9 nafar maktab o‘quvchisi halok bo‘ldi

Afg‘oniston sharqidagi Nangarhor viloyatida minomyot snaryadi portlashi oqibatida to‘qqiz nafar bola halok bo‘ldi. Bu haqda Aamaj News xabar tarqatdi.

“Nangarhor viloyati Lal Pur hududidagi qishloqda maktab yaqinida minomyot snaryadining portlashi tufayli to‘qqiz nafar maktab o‘quvchisi halok bo‘ldi, yana to‘rt nafar bola jarohat oldi”, – deyiladi xabarda.
Afg‘oniston hukumati, ya’ni “Tolibon” harakati vakillari mazkur portlash yuzasidan o‘z rasmiy izohini bermagan.
 
2021-yil noyabr oyida Kobuldagi shifoxonada portlash sodir etilgan, hodisa oqibatida kamida 15 kishi halok bo‘lgan, keyinchalik IShID mazkur hujum uchun mas’uliyatni o‘z zimmasiga olgandi.
IShID ekstremistik guruhi jahonning bir qator mamlakatlari va xalqaro tashkilotlar tomonidan “terrorchilik tashkiloti” deb topilgan.